KLASA: P-5/22

URBROJ: 711-02-01/05-2024-09

Zagreb, 18. rujna 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Marina Miletića, OIB: ………………,** **zastupnika u Hrvatskom saboru,** na 60. sjednici održanoj 18. rujna 2024., donosi sljedeću

 **ODLUKU**

1. **Primanjem naknada za obnašanje dužnosti člana Gradskog vijeća Grada Rijeke u 2021. godini u ukupnom neto iznosu od 6.996,00 kuna, obveznik Marin Miletić, zastupnik u Hrvatskom saboru, počinio je povredu članka 12. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11).**
2. **Za povredu ZSSI/11-a, opisanu pod točkom I. ove izreke, obvezniku Marinu Miletiću izriče se opomena.**
3. **Primanjem naknade za obnašanje dužnosti člana Gradskog vijeća Grada Rijeke u 2022. godini u ukupnom neto iznosu od 1.166,00 kuna, obveznik Marin Miletić, zastupnik u Hrvatskom saboru, počinio je povredu članka 16. ZSSI-a.**
4. **Za povredu ZSSI-a, opisanu pod točkom III. ove izreke, obvezniku Marinu Miletiću izriče se opomena.**

Obrazloženje

Povjerenstvo je 4. siječnja 2022. po službenoj dužnosti otvorilo predmet protiv Marina Miletića, zastupnika u Hrvatskom saboru, koji se vodi pod klasifikacijskom oznakom KLASA: P-5/22, budući da je u postupku administrativne provjere imovinske kartice obveznika Marina Miletića od 30. prosinca 2021. utvrđeno da je imenovani obveznik prijavio obavljanje druge javne dužnosti – vijećnik Gradskog vijeća Grada Rijeke od 13. srpnja 2021. – te je prijavio primanje mjesečne naknade za rad u Gradskom vijeću Grada Rijeke u iznosu od 1.166,00 kuna dok je uvidom u podatke Informacijskog sustava Porezne uprave utvrđeno da je isti obveznik od Grada Rijeke u srpnju, kolovozu, rujnu, listopadu, studenom i prosincu 2021. godine primio isplate pod šifrom 4014 (primici po osnovi djelatnosti članova skupštine i NO trgovačkih društava, UP, upravnih vijeća i članova povjerenstva i odbora – drugi dohodak) u mjesečnom iznosu od 1.166,00 kuna.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu odredbi navedenog Zakona.

ZSSI/11-em, koji je bio na snazi do 25. prosinca 2021. kada je stupio na snagu ZSSI, u članku 3. stavku 1. točki 3. je propisano da su dužnosnici u smislu toga Zakona zastupnici u Hrvatskom saboru.

Uvidom u Registar dužnosnika odnosno Registar obveznika, koje ustrojava i vodi Povjerenstvo, utvrđeno je da je Marin Miletić obnašao dužnost zastupnika u Hrvatskom saboru od 22. srpnja 2020. do 16. svibnja 2024., kao i da trenutno obnaša istu dužnost počevši od 16. svibnja 2024., slijedom čega je isti bio u obvezi postupati sukladno odredbama ZSSI/11-a te je u obvezi postupati sukladno odredbama trenutno važećeg ZSSI-a.

U tijeku postupka izvršen je uvid službenu bilješku od 3. siječnja 2022, Registar dužnosnika odnosno Registar obveznika, Registar izvješća o imovinskom stanju dužnosnika odnosno Registar imovinskih kartica, podnesak obveznika od 8. veljače 2022., dopis Gradskog vijeća Grada Rijeke od 20. srpnja 2023. KLASA: 024-01/23-03/7, URBROJ: 2170-01-01-00-23-2, zahtjev obveznika od 16. ožujka 2022. upućen Gradu Rijeci, potvrde o isplaćenom primitku, dohotku, uplaćenom doprinosu, porezu na dohodak i prirezu u 2021. i 2022. godini, poruku elektroničke pošte iz Grada Rijeke upućenu obvezniku 27. siječnja 2022., izvoda žiro-računa Grada Rijeke od 29. siječnja 2022. te očitovanje obveznika od 11. rujna 2024.

Povjerenstvo je odlukom od 10. siječnja 2024. u odnosu na obveznika Marina Miletića, zastupnika u Hrvatskom saboru, utvrdilo postojanje pretpostavki za pokretanje postupka vezano za moguću povredu odredbe članka 12. ZSSI/11-a odnosno odredbe članka 16. ZSSI-a.

Sukladno odredbi članka 42. stavka 1. ZSSI-a, Povjerenstvo je obveznika dopisom od 10. siječnja 2024. KLASA: P-5/22, URBROJ: 711-02-01/05-2024-05, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 25. lipnja 2024. te se na utvrđenja iste očitovao dopisom koji je u Povjerenstvu zaprimljen 11. rujna 2024. i u kojem je naveo da je 2020. godine prvi put postao zastupnik u Hrvatskom saboru, a ujedno i gradski vijećnik, te da nije znao da nema pravo na vijećničku naknadu budući da ga je pravna služba Grada Rijeke tražila podatke za ostvarivanje vijećničke naknade. Obveznik je dalje naveo da je naknadno saznao da na vijećničku naknadu nema pravo te je odmah po saznanju porukom e-pošte od 25. siječnja 2022. zatražio od Grada Rijeke službeno očitovanje i podatak o iznosu dotadašnjih uplata povodom čega je zaprimio 27. siječnja 2022. odgovor prema kojem je obvezniku ukupno uplaćeno 8.162,00 kune te je obaviješten da se prekidaju daljnje isplate. Obveznik je također naveo da je 29. siječnja 2022. uplatio spomenuti iznos Gradu Rijeci te je istaknuo da je bio otvoren i transparentan te da je po saznanju da na vijećničku naknadu nema pravo bez ikakvih poticaja drugih tijela sam izvršio povrat sredstava i zatražio obustavu daljnih isplata. U privitku očitovanja obveznik je dostavio spomenutu korespondeciju s Gradom Rijekom putem e-pošte.

Obveznik Marin Miletić je porukom elektroničke pošte od 8. veljače 2022. obavijestio Povjerenstvo da je vratio u proračun Grada Rijeke sve primljene naknade te je uz navedenu obavijest dostavio presliku uplatnice iz koje je razvidno da je obveznik Marin Miletić 29. siječnja 2022. uplatio iznos od 8.162,00 kune na račun Grada Rijeke uz opis plaćanja „Povrat vijećničke naknade ispl. 7-21 do 1-22“.

Povjerenstvo je dopisom Broj: 711-I-1389-Pp-5-22/23-02-23 od 5. srpnja 2023. od Gradskog vijeća Grada Rijeke zatražilo dostavu očitovanja u kojem je razdoblju obveznik Marin Miletić obnašao dužnost člana Gradskog vijeća Grada Rijeke, je li za navedeno primao naknadu, u kojem razdoblju i u kojem iznosu (uz navođenje bruto i neto iznosa naknade) te je li eventualno izvršio povrat navedenih sredstava, a ako jest, kada i u kojem iznosu.

Gradsko vijeće Grada Rijeke na spomenuto je traženje odgovorilo dopisom KLASA: 024-01/23-03/7, URBROJ: 2170-01-01-00-23-2, od 20. srpnja 2023. u kojem je navelo da je Marin Miletić počeo obnašati dužnost člana Gradskog vijeća Grada Rijeke od konstituirajuće sjednice koja je održana 29. lipnja 2021. te da je istu dužnost obnašao do 16. ožujka 2022. kada je podnio pisani zahtjev kojim je stavio u mirovanje svoj mandat u Gradskom vijeću. Dalje se navodi da su za vrijeme obnašanja dužnosti člana Gradskog vijeća Grada Rijeke Marinu Miletiću isplaćene naknade (šest naknada u 2021. godini i jedna naknada u 2022.) u ukupnom bruto iznosu od 11.773,41 kuna odnosno neto iznosu od 8.162,00 kuna te da je nakon zaprimljene obavijesti da kao zastupnik u Hrvatskom saboru ne smije primati naknadu kao član Gradskog vijeća Marin Miletić 29. siječnja 2022. izvršio povrat primljenih sredstava i na račun Grada Rijeke uplatio iznos od 8.162,00 kuna.

U prilogu dopisa dostavljen je zahtjev obveznika Marina Miletića, koji je u Gradu Rijeci zaprimljen 16. ožujka 2022., a kojim isti izjavljuje da stavlja u mirovanje svoj mandat vijećnika u Gradskom vijeću Grada Rijeke.

Uz dopis su dostavljene i potvrde o isplaćenom primitku, dohotku, uplaćenom doprinosu, porezu na dohodak i prirezu u 2021. i 2022. godini iz kojih je razvidno da je Grad Rijeka obvezniku Marinu Miletiću isplatio u 2021. godini šest naknada u ukupnom neto iznosu od 6.996,00 kuna (bruto iznos od 10.095,24 kune), a u 2022. godini jednu naknadu u ukupnom neto iznosu od 1.166,00 kuna (bruto iznos od 1.678,17 kune).

Nadalje, iz dostavljenog izvoda žiro-računa Grada Rijeke HR3324020061837300005 razvidno je da je obveznik Marin Miletić na ime povrata vijećničke naknade uplatio 29. siječnja 2022. iznos od 8.162,00 kune na isti žiro-račun.

Naposljetku, iz dostavljene poruke elektroničke pošte od 27. siječnja 2022. koju je obvezniku Marinu Miletiću poslala ……………………. iz Ureda Grada Rijeke razvidno je da je istom obveznik obaviješten o tome da je u 2021. i 2022. godine primio ukupno 7 naknada u pojedinačnim iznosima od 1.166,00 kuna te su istom dostavljene potvrde o isplaćenom primitku, dohotku, uplaćenom doprinosu, porezu na dohodak i prirezu u 2021. i 2022. godini. Obveznik Marin Miletić je u istoj poruci elektroničke pošte upućen neto iznos naknade u ukupnom iznosu od 8.162,00 kune uplatiti na IBAN Grada Rijeke HR3324020061837300005.

Uvidom u Izvješće o imovinskom stanju dužnosnika kojeg je obveznik Marin Miletić podnio 30. prosinca 2021. utvrđeno je da je obveznik u istom naveo da profesionalno obnaša dužnost zastupnika u Hrvatskom saboru za što prima plaću koju je naveo u bruto i neto iznosu. U istom je Izvješću obveznik naveo da obnaša dužnost člana Gradskog vijeća Grada Rijeke od 13. srpnja 2021. te da za isto prima mjesečnu naknadu u neto iznosu do 1.166,00 kuna.

Člankom 12. ZSSI/11-a je propisano da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Nastavno na sve navedeno, u postupku pred Povjerenstvom utvrđeno je da je obveznik Marin Miletić, zastupnik u Hrvatskom saboru, tijekom 2021. godine primio šest naknada za obnašanje dužnosti člana Gradskog vijeća Grada Rijeke u ukupnom neto iznosu od 6.996,00 kuna te jednu naknadu za obnašanje iste dužnosti u 2022. godini u neto iznosu od 1.166,00 kuna, a koje iznose naknada je obveznik vratio uplatom u proračun Grada Rijeke dana 29. siječnja 2022.

 Primanje navedenih naknada nije bilo dopušteno dužnosnicima ZSSI/11-a odnosno obveznicima ZSSI-a sukladno prethodno citiranim odredbama navedenih Zakona slijedom čega je Povjerenstvo donijelo odluku kao u točkama I. i III. izreke ove Odluke.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona: opomena, obustava isplate dijela neto mjesečne plaće i javno objavljivanje odluke Povjerenstva. Stavkom 2. navedenog članka ZSSI/11-a propisano je da će za povredu, među ostalim, i odredbe članka 12. ZSSI/11-a, Povjerenstvo izreći sankciju iz stavka 1. toga članka.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 16. ZSSI-a, Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Uzimajući u obzir okolnosti konkretnog slučaja i to visinu primljenih naknada te razdoblje njihova primanja, koje s obzirom na istu osnovu primanja i kontinuitet primitaka predstavljaju cjelinu, kao i uzevši u obzir da je riječ o obvezniku protiv kojeg Povjerenstvo ranije nije donijelo odluku kojom bi bila utvrđena povreda odredbi ZSSI/11-a odnosno ZSSI-a te da je obveznik izvršio povrat primljenih neto iznosa naknada u proračun Grada Rijeke, Povjerenstvo je utvrdilo primjerenim obvezniku za povredu odredbe članka 12. ZSSI/11-a kao i za povredu odredbe članka 16. ZSSI-a izreći opomenu.

Povjerenstvo je stoga donijelo odluku kao u točkama II. i IV. izreke ove Odluke.

Ova Odluka objavit će se, sukladno članku 44. stavku 6. ZSSI-a, na mrežnim stranicama Povjerenstva nakon uredne dostave obvezniku.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Marin Miletić, osobnom dostavom
2. Objava na mrežnim stranicama Povjerenstva nakon uredne dostave obvezniku
3. Pismohrana